**Likumprojekta** **"Grozījumi likumā "Par Latvijas valsts ģerboni""** **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi likumā "Par Latvijas valsts ģerboni"" (turpmāk – likumprojekts) izstrādāts, pamatojoties uz Ministru kabineta 2014. gada 22. aprīļa sēdes protokola Nr. 24 26. § 2. un 3. punktu par nozaru administratīvo pārkāpumu kodifikācijas ieviešanas sistēmu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu nozaru administratīvo pārkāpumu kodifikācijas ieviešanas sistēmu, nepieciešams papildināt likumu "Par Latvijas valsts ģerboni" ar normām, kas paredz administratīvo atbildību par valsts ģerboņa nelikumīgu lietošanu, necieņas izrādīšanu valsts ģerbonim, kā arī nosaka kompetento iestādi, kurai piekritīga soda piemērošana. Minētie grozījumi aizstās Latvijas Administratīvo pārkāpumu kodeksa (turpmāk – LAPK) attiecīgās normas. LAPK ir ietverta atbildība par klajas necieņas izrādīšanu valsts ģerbonim (201.44 pants), par valsts ģerboņa lietošanas noteikumu pārkāpšanu (204.15 panta trešā daļa) un par valsts ģerboņa lietošanu, maldinot par tā lietotāja juridisko statusu (204.15 panta piektā daļa).Latvijas valsts ģerbonis ir viens no Latvijas Republikas valsts simboliem, un ikvienam ir pienākums izturēties pret to ar cieņu. Latvijas Republikā tiek lietots lielais valsts ģerbonis, mazais valsts ģerbonis un papildinātais mazais valsts ģerbonis. Likumā "Par Latvijas valsts ģerboni" ir noteikts, kas un kādu valsts ģerboni ir tiesīgi lietot. Privātpersonām ir tiesības lietot valsts ģerboni, garantējot pienācīgu cieņu pret to un nemaldinot par lietotāja juridisko statusu.Ar 2012. gada 29. novembra likumu "Grozījumi Latvijas Administratīvo pārkāpumu kodeksā" (stājās spēkā 2013. gada 1. janvārī) pēc būtības tika pārvērtēta administratīvā atbildība valsts ģerboņa lietošanas jomā. Ar iepriekš minētajiem grozījumiem LAPK tika papildināts ar administratīvo atbildību par valsts ģerboņa lietošanas noteikumu pārkāpšanu un par valsts ģerboņa lietošanu, maldinot par tā lietotāja juridisko statusu, kā arī tika palielināts naudas sods par klajas necieņas izrādīšanu pret valsts simboliem, tajā skaitā valsts ģerboni. Kā ir norādīts likumprojekta "Grozījumi Latvijas Administratīvo pārkāpumu kodeksā" anotācijā, necieņas izrādīšana valsts ģerbonim vai ģerboņa neatbilstoša lietošana noniecina vērtības, kas ir Latvijas valsts pamatā. Valsts Heraldikas komisija nereti ir konstatējusi, ka ne tikai privātpersonas, bet tieši valsts institūcijas valsts ģerboni lieto neatbilstoši likumā noteiktajam, piemēram, attiecībā uz valsts ģerboņa veidu un attēlojumu *(http://www.president.lv/images/modules/items/PDF/20121029-vestule.pdf)*.Likumprojekta mērķis ir valsts ģerboņa kā valsts simbola tiesiskā aizsardzība, nodrošinot pienācīgu aizsardzību valsts ģerbonim, paredzot atbildību par valsts ģerboņa lietošanas noteikumu pārkāpšanu. Soda apmēram par valsts ģerboņa lietošanas noteikumu pārkāpšanu jāatbilst aktuālajai situācijai un jābūt efektīvam, jo viens no soda mērķiem ir atturēt administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas.Pēc LAPK 204.15 panta trešās daļas 2014. gadā un 2016. gadā ir sastādīts pa vienam administratīvā pārkāpuma protokolam (par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanas noteikumu pārkāpšanu).Ievērojot minēto un to, ka administratīvās atbildības noteikšanai par valsts ģerboņa kā valsts simbola lietošanas noteikumu pārkāpšanu ir sabiedriska nozīmība un nodarījuma sekas ir uzskatāmas par būtiskām, administratīvo pārkāpumu sistēmā pēc būtības saglabājami LAPK 201.44 un 204.15 trešajā un piektajā daļā noteiktie pārkāpumi.Likumprojektā ir iekļauti četri panti:Likumprojekta 1. pants paredz papildināt likuma "Par Latvijas valsts ģerboni" 10. panta otro daļu ar otro teikumu, nosakot, ka administratīvā atbildība par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros ir paredzēta Ģerboņu likumā. Šāds papildinājums ir ietverts, lai personām padarītu skaidrāku regulējumu par administratīvo atbildību par likumā paredzētajā kārtībā neapstiprinātas atribūtikas ar valsts ģerboni lietošanas jomā.Likumprojekta 2. pants paredz izteikt jaunā redakcijā likuma "Par Latvijas valsts ģerboni" 13. pantu. Likuma "Par valsts ģerboni" 13. pants paredz, ka par valsts ģerboņa lietošanas noteikumu pārkāpšanu, necieņas izrādīšanu valsts ģerbonim vai tā zaimošanu vainīgās personas saucamas pie administratīvās atbildības vai kriminālatbildības likumā noteiktajā kārtībā. Likumprojekta 2. pantā paredzēta administratīvās atbildības pārņemšana no LAPK 201.44 panta (klajas necieņas izrādīšana pret valsts ģerboni) un 204.15 panta trešās daļas (par valsts ģerboņa lietošanas noteikumu pārkāpšanu) un piektās daļas (par valsts ģerboņa lietošanu, maldinot par tā lietotāja juridisko statusu). Atbildības veids un soda apmērs ir saglabāti tādi paši, kādi pašreiz ir ietverti LAPK. Izvērtējot LAPK paredzētos soda apmērus, secināms, ka tie ir pietiekami efektīvi un atbilstoši pašreizējai situācijai, tādēļ tie arī saglabājami. Vislielākais sods ir paredzēts par klajas necieņas izrādīšanu valsts ģerbonim (līdz 140 naudas soda vienībām, kas atbilst 700 *euro*) un šāds sods ir saglabājams, ņemot vērā valsts ģerboņa kā valsts simbola tiesiskās aizsardzības nepieciešamību. Tā kā likumā "Par Latvijas valsts ģerboni" ir reglamentēti valsts ģerboņa lietošanas noteikumi, tad nepieciešams arī saglabāt atbildību par šo noteikumu pārkāpšanu, jo noteikumi bez sankcijām bieži vien nav efektīvi. Administratīvais sods par valsts ģerboņa lietošanas noteikumu pārkāpšanu ir noteikts gan fiziskajām, gan juridiskajām personām, gan arī publiskas personas iestādes vadītājam. Atbildība par valsts ģerboņa lietošanas noteikumu pārkāpšanu ir paredzēta publiskas personas iestādes vadītājam, pamatojoties uz likuma "Par Latvijas valsts ģerboni" 12. pantā noteikto, ka šā likuma 5.-.7. pantā minēto iestāžu vadītāji ir atbildīgi par šā likuma prasību ievērošanu attiecīgajās iestādēs, kā arī, lai uzsvērtu tieši iestādes vadītāja atbildību par valsts ģerboņa pienācīgu lietošanu.Tāpat likuma "Par Latvijas valsts ģerboni" 10. pantā noteikts, ka privātpersonām ir tiesības lietot valsts ģerboni, nemaldinot par tā lietotāja juridisko statusu un, garantējot pienācīgu cieņu pret to, līdz ar to saglabājama arī atbildība par šādu maldinošu rīcību, jo par valsts ģerboņa lietotāja statusu maldināti attiecīgās rīcības adresāti var pārprast lietotāja pilnvaras un atbildību.Attiecībā uz valsts ģerboņa zaimošanu, norādāms, ka Krimināllikuma 93. pantā ir paredzēta kriminālatbildība par valsts simbolu zaimošanu, tai skaitā par valsts ģerboņa zaimošanu. Atsauce likumā "Par Latvijas valsts ģerboni" uz valsts ģerboņa zaimošanu un paredzēto kriminālatbildību ir atstāta, lai nepārprotami norādītu uz to, ka par šādu pārkāpumu var iestāties kriminālatbildība. Tāpat likumprojektā ir ietverta norma, kas paredz, ka atbildību par valsts ģerboņa zaimošanu vai klajas necieņas izrādīšanu piemēro neatkarīgi no formas, kādā atveidots valsts ģerbonis, ja personas veiktās darbības ir vērstas uz to, lai izrādītu necieņu pret valsts ģerboni vai zaimotu to. Norādāms, ka nereti necieņu pret valsts ģerboni izrāda vai to zaimo, lai gan pats objekts, strikti vērtējot, nav uzskatāms par valsts ģerboni, bet vizuālais objekts Latvijas valsts ģerboņa motīvā lietots dekoratīvos nolūkos, tas bijis ģerboņa attēls vai vimpelis. Svarīgākais aspekts šajā situācijā ir personas subjektīvā attieksme un tās veiktās darbības, to mērķis – necieņa vai zaimošana, - nevis tas, vai attiecīgais objekts ir Latvijas valsts ģerbonis pilnīgi precīzās proporcijās un krāsās.Savukārt atbildība par likumā paredzētā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros būs noteikta Ģerboņu likumā, jo šis likums nosaka kārtību, kādā apstiprināma atribūtika ar valsts ģerboni.Likumprojekts noteic arī kompetento institūciju, kura uzsāk administratīvo pārkāpumu procesu (Valsts policija vai pašvaldības policija), un kompetento institūciju, kura sagatavo, izskata un pieņem lēmumu par likumā noteiktajiem administratīvajiem pārkāpumiem (pašvaldības administratīvā komisija, kura arī pašreiz atbilstoši LAPK 210. pantam izskata šādas administratīvo pārkāpumu lietas).Likumprojekta 4. pants paredz, ka likumprojektā iekļautais regulējums stāsies spēkā vienlaikus ar Administratīvo pārkāpumu procesa likumu.Līdz ar to, saglabājot jau LAPK ietverto tiesisko regulējumu attiecībā uz valsts ģerboņu aizsardzību, sabiedrībā tiks veicināta korekta un normatīvajiem aktiem atbilstoša valsts ģerboņa lietošana un veidota izpratne par attiecīgā simbola nozīmi. |
| 3. | Projekta izstrādē iesaistītās institūcijas | Likumprojekts saskaņā ar Ministru kabineta 2014. gada 22. aprīļa sēdes protokollēmuma (prot. Nr. 24 26. §) "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.2. apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 10. novembra sēdē. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā noteiktais attieksies uz valsts un pašvaldību iestādēm, kurām saskaņā ar likumu "Par Latvijas valsts ģerboni" ir pienākums un tiesības lietot valsts ģerboni, kā arī uz privātpersonām, kas lieto valsts ģerboni, kā arī uz Valsts policijas un pašvaldības policijas amatpersonām, kuras uzsāks administratīvo procesu par valsts ģerboņa lietošanas noteikumu pārkāpšanu un klajas necieņas izrādīšanu valsts ģerbonim, un pašvaldības administratīvajām komisijām, kuras sagatavos un izskatīs administratīvā pārkāpuma lietas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām likumprojekta izstrādes procesā un likumprojekts tika ievietots Tieslietu ministrijas mājaslapā internetā 2016. gada 15. decembrī. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam sabiedrības pārstāvjiem līdz 2017. gada 16. janvārim bija iespēja rakstiski sniegt viedokli par likumprojektu. |
| 3. | Sabiedrības līdzdalības rezultāti | Priekšlikumi un iebildumi par likumprojektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, pašvaldības policija, pašvaldības administratīvā komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

01.03.2017. 9.50

1515

A.Sermā

67036982, agnese.serma@tm.gov.lv